શુક્રવારે મહાનગરપાલિકામાં માસિક સામાન્ય સભા હતી. સામાન્ય સભામાં તાપી નદી ઉપર પાલ અને ઉમરા ને જોડતા બ્રિજના ઉમરા તરફના એપ્રોચ ની આડે આવતા ૨૩ મકાનોને જમીનના બદલામાં જમીન આપવા માટેની દરખાસ્ત લાવવામાં આવી હતી. આ દરખાસ્તમાં એવો ઉલ્લેખ કરાયો હતો કે, પ્રકારની જમીનના બદલામાં જમીન ખાસ કિસ્સા તરીકે ફાળવવામાં આવે છે. આની સામે કોંગ્રેસના સભ્યોએ વાંધો લીધો હતો. તેમનું કહેવું હતું કે, 1995 થી આજ સુધી શહેરમાં રસ્તા બ્રિજ પાણી ડ્રેનેજ જેવા જાહેર હેતુ પ્રોજેક્ટની આડે આવતા 25 હજારથી પણ વધારે મકાનો અને દુકાનોનો ભોગ લેવાયો છે. કેટલાંય લોકોએ તેમની જીવનભરની મૂડી સમાન મિલકત શહેરને ચરણે ઘરી દીધી છે, તેમને ફૂટી કોડી પણ વળતર નથી અપાયું, ત્યારે માત્ર આ કિસ્સામાં જ કેમ આ રીતે ઘૂંટણિયે પડીને જમીન આપવા માટેની તજવીજ કરાઈ રહી છે. જો એવું હોય તો આ દરખાસ્તને સ્થાયી સમિતિમાં પરત મોકલવામાં આવે અને તેમાંથી આ ખાસ કિસ્સા તરીકે જમીન ફાળવવા માટેનો જે ઉલ્લેખ કરાયો છે, તે રદ્દ કરીને દરખાસ્ત પાછી લાવવામાં આવે. એટલું જ નહીં ભવિષ્યમાં આવા કોઈપણ કિસ્સામાં આ પ્રકારે જમીનના બદલામાં જમીન આપવામાં આવે. ઉપરોક્ત દલીલ પ્રમાણે તેમણે દરખાસ્તમાં સુધારો પણ સૂચવ્યો હતો. જોકે, તેને બહુમતિના જોરે ભાજપ શાસકોએ ફગાવી દીધો હતો.